Euroopa Liidu Teataja L 176 , 09/07/1994 Lk 0023 - 0024

Soomekeelne eriväljaanne: Peatükk 3 Köide 59 Lk 0011

Rootsikeelne eriväljaanne: Peatükk 3 Köide 59 Lk 0011



Komisjoni otsus, 8. juuni 1994, geneetiliselt muundatud organismist koosneva toote, herbitsiidikindla tubakasordi ITB 1000 OX seemnete turuleviimise kohta vastavalt nõukogu määruse 90/220/EMÜ artiklile 13 (94/385/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 23. aprilli 1990. aasta direktiivi 90/220/EMÜ geneetiliselt muundatud organismide tahtliku keskkonda viimise kohta, [1] eriti selle artiklit 13, ning arvestades, et: vastavalt direktiivi 90/220/EMÜ C osale on ette nähtud ühenduse menetlus, mille kohaselt võivad liikmesriikide pädevad asutused lubada turule viia geneetiliselt muundatud organismidest koosnevaid tooteid; liikmesriigi pädevatele asutustele on esitatud taotlus sellise toote (herbitsiidikindla tubakasordi) turuleviimiseks; seejärel on pädev asutus esitanud asjakohase toimiku komisjonile koos pooldava arvamusega; komisjon on edastanud toimiku kõikide liikmesriikide pädevatele asutustele; teatavate liikmesriikide pädevad asutused on kõnealuse toimiku kohta esitanud vastuväiteid; seepärast peab komisjon vastavalt artikli 13 lõikele 3 võtma vastu otsuse direktiivi 90/220/EMÜ artiklis 21 sätestatud korras; direktiivi 90/220/EMÜ alusel hinnatakse üksnes ohte, mis on seotud geneetiliselt muundatud tubakataime enda keskkonda viimisega; taimedel kasutatavate keemiliste herbitsiidide lubamine ja nende kasutuse keskkonnamõju hindamine kuulub nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta), [2] mitte nõukogu direktiivi 90/220/EMÜ reguleerimisalasse; pärast toimiku läbivaatamist ja kogu liikmesriikide asutuste esitatud teabe, sealhulgas arvukate katsetulemuste arvessevõtmist on komisjon leidnud, et herbitsiid bromoksüniili suhtes resistentse tubakasordi turuleviimise ja kasvatamisega kaasnev võimalik oht inimese tervisele ja keskkonnale ei ole direktiiviga 90/220/EMÜ hõlmatud aspektide osas märkimisväärne; seega võib komisjon võtta vastu soodsa otsuse kõnealuse toote turuleviimise kohta vastavalt direktiivile 90/220/EMÜ; käesolev otsus on kooskõlas direktiivi 90/220/EMÜ artikli 21 alusel moodustatud liikmesriikide esindajate komitee arvamusega, ON VASTU VÕTNUD KÄESOLEVA OTSUSE: Artikkel 1 Võetakse vastu soodne otsus, mille kohaselt annavad Prantsusmaa ametiasutused direktiivi 90/220/EMÜ artikli 13 alusel loa järgmise toote turuleviimiseks, mille kohta on esitanud taotluse Société nationale d'exploitation industrielle des tabacs et allumettes (Seita) (taotluse number: C/F/93/08–02): geneetiliselt muundatud Nicotiana tabacumi (üldnimetus: tubakas) seemned, sort ITB 1000 OX, isassteriilne hübriid, resistentne herbitsiid bromoksüniili suhtes, sisaldab Klebsiella ozaenae nitrilaasigeeni, Helianthus annuuse promootorit RuBisCo SSU ja Agrobacterium tumefaciens pTiA6 nopaliini süntaasi stoppkoodonit. Artikkel 2 Käesolev otsus on adresseeritud liikmesriikidele. Brüssel, 8. juuni 1994 Komisjoni nimel komisjoni liige Yannis Paleokrassas [1] EÜT L 117, 8.5.1990, lk 15. [2] EÜT L 230, 19.8.1991, lk 1. --------------------------------------------------